बारापुला-नोएडा लिंक रोड पर हादसा; चकनाचूर कार में फंसे शव को निकालने में लगे 2 घंटे
Delhi Barapullah-Noida Link Road Accident Update; निर्माणाधीन फ्लाईओवर पर कार समेत गिरने से 42 साल के एक व्यक्ति की मौत हो गई। मृतक का नाम जगनदीप सिंह है,
नॉर्थ दिल्ली के बारापुला-नोएडा लिंक रोड इलाके में एक निर्माणाधीन फ्लाईओवर पर कार समेत गिरने से 42 साल के एक व्यक्ति की मौत हो गई। हादसा शुक्रवार को हुआ। मृतक का नाम जगनदीप सिंह है, जो दिल्ली के कृष्णा नगर का रहने वाला था। वह ऑफिस से लौट रहा था।
30 फीट नीचे गिरने से जगनदीप की मौके पर ही मौत हो गई। पुलिस ने आशंका जताई है कि वह नशे में था, इसलिए रास्ते को लेकर कन्फ्यूज हो गया और निर्माणाधीन फ्लाईओवर पर चला गया।
राहगीरों ने पुलिस को हादसे की खबर दी
हादसे के बाद शुक्रवार रात करीब 8.20 बजे एक राहगीर फुरकान ने पुलिस को घटना की जानकारी दी। इसके बाद पुलिस की एक टीम मौके पर पहुंची और जगनदीप को चकनाचूर हो चुकी कार से निकालने की कोशिश की, लेकिन वे नहीं निकाल सके।
पुलिस ने बताया कि बाद में फायर ब्रिगेड को बुलाया गया। लगभग दो घंटे बाद उसे कार से निकालकर नजदीकी अस्पताल ले जाया गया, लेकिन डॉक्टरों ने जगनदीप को मृत घोषित कर दिया। पोस्टमॉर्टम के बाद उसका शव परिवार को सौंप दिया गया।
पुलिस डिप्टी कमिश्नर नॉर्थ अमृता गुगुलोत ने कहा- हमें नहीं पता कि रास्ते में परेशानियां होने के बावजूद वाहन इतनी दूर कैसे पहुंचा। ऐसा लगता है कि उसने शराब पी थी, हालांकि इसकी पुष्टि के लिए हम पोस्टमॉर्टम रिपोर्ट का इंतजार कर रहे हैं।
स्थानीय लोगों का आरोप- एंट्री पर बैरिकेडिंग प्रॉपर नहीं
स्थानीय लोगों का आरोप है कि अधूरा फ्लाईओवर जहां से शुरू होता है वहां केवल आंशिक बैरिकेडिंग है। राहगीरों के मुताबिक एंट्री पर हैवी जर्सी बैरियर तो हैं, लेकिन यह पूरी तरह से बंद नहीं है, जिससे कुछ गाड़ियों के निकलने की जगह बची थी।
PWD के अधिकारी बोले- हर 40 मीटर पर लोहे की छड़ें, चलना भी मुश्किल है
हालांकि, लोक निर्माण विभाग (पीडब्ल्यूडी) के अधिकारियों ने इस पर आपत्ति जताई। उन्होंने कहा कि हैवी जर्सी बैरियर का मतलब ही यही है कि इस रास्ते का इस्तेमाल नहीं करना है। हालांकि, हमें मशीनरी और ट्रकों के लिए जगह बनाने की जरूरत होती है।
अधिकारी ने कहा कि अगर कोई गलती से भी एंट्री करता है, तब भी यहां न तो रोशनी है न ट्रैफिक। हर 40 मीटर के बाद लोहे की छड़ें निकली हुई हैं। जिससे यहां चलना मुश्किल है।
शुक्रवार की दुर्घटना के बाद पीडब्ल्यूडी ने फ्लाईओवर की एंट्री पर कंक्रीट जर्सी बैरियर लगा दिए हैं। साथ ही वहां मौजूद अधिकारियों से कहा है कि इन बैरियर्स को केवल तभी हटाया जाए जब कंस्ट्रक्शन का सामान लाने वाली गाड़ियों को जाना हो।